Vechile obiceiuri dispar greu din service-urile auto. Deşi noile prevederi legale le impun să aibă montate sisteme de supraveghere video, nu toate staţiile respectă această obligaţie. Iar unii mecanicii promit, în continuare, să elibereze „pe sub mână” documente pentru Inspecţia Tehnică Periodică.

Reporter: După trei să vină? Mai devreme nu se poate?

Angajat stație ITP: Nu. E controlul. Îți dai seama.

Reporter: Îmi e să nu iasă noxele bine.

Angajat stație ITP: Tocmai! De asta zic. Să vină mai după-amiază, nu acum. Acum am control.

Reporter: Zic să nu vină degeaba.

Angajat stație ITP: Nu vine degeaba.

Reporter: Ți-am spus. E din 2001, e căzătură.

Angajat stație ITP: Te rezolv. O aduce și trece.

Discuţia are loc într-o stație ITP din Capitală. Reprezentantul service-ului ne asigură că putem face inspecţia tehnică periodică, deşi maşina nu îndeplineşte toate condiţiile necesare.

Reporter: Ceva..cât să dau?

Angajat stație ITP: Păi eu știu...

Reporter: Zi-mi ca să vină pregătită fata.

Angajat stație ITP: Păi să vină pregătită. Poate n-are nimic mașina și trece așa. Dacă nu, o trecem.

Reporter: Vreo 2-3 milioane să aibă la ea?

Angajat stație ITP: Nu știu. Nu vorbesc înainte că...dacă ești de la RAR?

Totul se întâmplă la doar o zi de la intrarea în vigoare a noii legislaţii conform căreia toate staţiile ITP trebuie să aibă camere de supraveghere, iar şoferii care circulă fără Inspecţia tehnică vor fi sancţionaţi mai dur.

Gelu Mareş, Direcţia Rutieră: Vehiculul va fi scos cumva din partea carosabilă, amenda - între 1305 și 2900 de lei, reținerea certificatului de înmatriculare și reținerea placuțelor. Dovada este emisă fără drept de a conduce.

Registrul Auto Român a început deja să verifice dacă staţiile ITP respectă noile reguli, iar service-urile care nu şi-au montat camere video vor fi suspendate.